必大弟赴新城簿
作者：趙孟堅
朝代：宋

paragraphs: 乃翁換官班，幾鬰青雲志。
晚以身徇國，而得祿及嗣。
妙年當膴仕，應識珍重此。
簿領職任輕，正合親文史。
東安吾舊遊，山水清且美。
編戶雖不稠，而亦有文士。
擇友如擇木，所貴高於己。
遊觀固有時，要在不踰禮。
飲爵不過三，馬向坦塗履。
幕府儻留連，謹抑如處子。
切勿事軒昂，攻者蠭蝟起。
我已慣嘗此，說病乃真意。
第守謙謙心，由天工處置。
命透如春回，不壓重石底。
爾祖積善在，造物報必侈。
以我苦澀詞，普告兄與弟。
莫怪欠誇諛，食橄有回味。
謂余言不信，識者試質以。